Сурэт щIэщыгъуэхэр
СурэтыщI гъуазджэхэмкIэ музейм, Ткаченкэ Андрей и цIэр зезыхьэм, япэу щагъэлъагъуэ Урысеймрэ Венгриемрэ я сурэтыщIхэм я зэгухьэныгъэм хэт, Урысей Федерацэм, Осетие Ищхъэрэ — Алание Республикэм щIыхь зиIэ я сурэтыщI Байцаевэ Людмилэ и лэжьыгъэхэр.
— Байцаевэ Людмилэ и лэжьыгъэхэр ди щIыналъэм зэрыщигъэлъагъуэр гъуазджэм и махуэшхуэу зэрыщытым къыдэкIуэу, зэгъунэгъу республикэхэм щыпсэухэм яку дэлъ зэныбжьэгъугъэр, зэхущытыкIэ дахэр, лъэпкъхэм ди зэгурыIуэныгъэр зыгъэбыдэ зэхыхьэ дахэ хъуащ, — жиIащ КъБР-м щэнхабзэмкIэ и министр Къумахуэ Мухьэдин зэIущIэр къыщызэIуихым. — Гупсысэ ин зыщIэлъ, удэзыхьэх мы лэжьыгъэхэр зэ зылъэ-гъуахэм щIэх ящыгъупщэнукъым. Дэтхэнэ сурэтми уеплъыну гухэхъуэщ.
КъБР-м и СурэтыщIхэм я зэгухьэныгъэм и унафэщI Темыркъан Геннадий жиIащ дунейпсо гъуазджэм хэлъхьэныгъэфI хуэзыщIа Байцаевэ Людмилэ зэрыригъэджар, сурэтыщI цIэрыIуэм и лэжьыгъэхэм зыхэдгъэгъуэзэну Iэмал дызэриIэр зэрыгуапэр. Темыркъаныр хьэщIэм ехъуэхъуащ узыншэу куэдрэ псэуну, дэрэжэгъуэ щымыщIэу дяпэкIи лэжьыгъэ купщIафIэхэр и Iэдакъэ къыщIэкIыну.
СурэтыщI гъуазджэхэмкIэ музейм и фондым и хъумакIуэ нэхъыщхьэ Мокаев Владимир къыхигъэщащ лэжьыгъэхэм Осетие Ищхъэрэм и тхыдэр, и IуэрыIуатэр, и цIыхухэм я нобэрей псэукIэр зэрыхэплъагъуэр. Апхуэдэ Iэмал иIамэ, Байцаевэм и лэжьыгъэ псори я музейм и фондым щихъумэну зэрыщIэхъуэпсри жиIащ.
Осетинхэм я «Ныхас» лъэпкъ щэнхабзэ центрым и унафэщI Сугкоев Рэмэзан жиIащ иужьрей зэманым мыпхуэдэ гъэлъэгъуэныгъэхэр республикэм щекIуэкI зэрыхъуам, зэгъунэгъу щIыналъэхэм щэнхабзэм, гъуазджэм теухуа Iуэху зэдащIэу зэраублэжам мыхьэнэшхуэ зэриIэр, дяпэкIи абы пащэн зэрыхуейр.
— Урысейм сурэт щIыным эмалыр къыщыгъэсэбэпынымкIэ и школыр дуней псом нэхъыфI дыдэу къыщалъытащ. Абы щеджа ди сурэтыщIхэм щIэупщIэ яIэщ. Гъэлъэгъуэныгъэр къызэзыгъэпэщахэм, абы кърихьэлIахэм фIыщIэ фхузощI, — жиIащ Байцаевэ Людмилэ.
СурэтыщI куэдым зызрамыпщыт Iэмалхэм ящыщу Байцаевэм къигъэсэбэпыр выставкэм кърихьэлIахэм гъэщIэгъуэн ящыхъуащ. КъыжыIапхъэщ а Iэмалыр (эмаль пщтырыр сурэтым телъхьэныр) къэзыгъэсэбэпу Урысейм, уеблэмэ дуней псом щыIэр зэрымащIэ дыдэр. Байцаевэм зэрыжиIэмкIэ, илъэс 15-м щIигъуауэ абы тетщ. ЯпэщIыкIэ и сурэтхэр, лэжьыгъэхэр гъущIым къыхеIущIыкI, итIанэ эмаль ятрегъэлъэдэж, цIууэ щытын, зэи мыулъиин папщIэ. Абдж теплъэ зиIэ хъуа а лэжьыгъэхэм уапхыплъыфыркъым. Байцаевэ Людмилэ и лэжьыгъэхэм я нэхъыбэр бзылъхугъэхэм ятриухуащ. Абы и щхьэусыгъуэри цIыхубзыр гъащIэм и щIэдзапIэу, анэу зэрыщытырщ.
Байцаевэм и сурэтхэр куэдым ягу дохьэ, щIэщыгъуэ ящохъу. Гъуазджэм щиIэ зэфIэкIыр къалъытэри, абы къыхуагъэфэ-щащ Венгрием, Словакием, Вьетнамым эмаль гъуазджэхэмкIэ щекIуэкIа дунейпсо зэпеуэхэм я Гран-прир. Апхуэдэу дунейпсо симпозиумхэм, гъэлъэгъуэныгъэхэм хэтащ икIи саугъэтхэр къыщихьащ. Людмилэ и сурэтхэр щахъумэ Венгрием эмаль гъуазджэхэмкIэ и музейм, Железноводск къалэм эмалымкIэ и музейм, Вьетнамым тхыдэмрэ щэнхабзэмкIэ и музейм, Осетие Ищхъэрэ — Алание Республикэм и художественнэ, театральнэ музейхэм.
ТЕКIУЖЬ Заретэ.
Сурэтхэр Толгуров Камал трихащ.
